Futbol boʻyicha 2024-yilgi Oʻzbekiston Superkubogi. Futbol boʻyicha 2024-yilgi Oʻzbekiston Superkubogi (Футбол бўйича 2024-йилги Ўзбекистон Суперкубоги) — Oʻzbekiston Superkubogining 9-mavsumi boʻlib, har yili oʻtgan mavsumdagi Superliga va Kubok gʻoliblari oʻrtasida oʻtkazilgan futbol oʻyinidir. Toshkentning „Paxtakor“ klubi 2023-yilgi Oʻzbekiston Superligasi chempioni boʻlgan boʻlsa, Oʻzbekiston Kubogi chempioni sifatida „Nasaf“ ham oʻyinda ishtirok etdi. Oʻyinni avvalgi turnirda ham hakamlik qilgan Aziz Asimov boshqarib bordi. Asosiy vaqtda Paxtakor klubidan Dragan Ćeran va Nasaf jamoasidan Sharof Muhiddinovning gollari hisobiga 1-1 hisobida yakunlangan. Turnir qoidasiga koʻra, oʻyin durang yakunlangach toʻgʻridan-toʻgʻri penaltilar seriyasi amalga oshirildi. Penaltilar seriyasida Nasaf jamoasi 4-3 hisobida gʻalaba qozondi va oʻz tarixida 3-marta Oʻzbekiston Superkubogida chempionga aylandi. Oʻyin mezboni va rasmiy shaxslar. Oʻzbekiston Superkubogi mezbonligiga ikki jamoa uchun ham neytral maydon sifatida Toshkentning „Bunyodkor“ stadioni tanlandi. Superkubok bahsiga Aziz Asimov bosh hakam etib tayinlangan.